Opća opasnost
<s>Opća opasnost je hard rock sastav iz Županje, osnovan 1992. godine.</s>

<s>Povijest sastava</s>

<s>Početci 
Do početka Domovinskog rata malo je ljudi znalo da se u Županji godinama svira i sluša dobar rock and roll, i to u onoj tvrđoj, hard rock inačici.</s><s>Dolaskom rata, kada je opća opasnost postala svakodnevnica Županje, grupa mladih ljudi iskoristila je tu sintagmu da skrene pozornost na svoj grad i da istovremeno pokaže kako u Županji ne samo da se brani Hrvatska, već se, bez obzira na strahote ratnih pustošenja, živi, radi i nadasve, stvara dobra glazba.</s>

<s>Sastav "Opća opasnost" odlučila su osnovati dvojica mladih Županjaca u sastavu 131. brigade Hrvatske vojske, Slaven Živanović - Žiža i Pero Galić 1992. godine.</s><s>Pridružili su im se Igor Kolić i Silvio Soljačić na gitarama, Eugen Nemet na bubnjevima i Ivan Nol na bas gitari te su iste godine snimili svoj prvi materijal, album koji je naslovljen jednostavno, Opća opasnost.</s><s>Album je dovršen 1993. godine, no nikada nije izdan nego je podijeljen u lokalnim okvirima.</s><s>Album je sadržavao osam domoljubnih te jednu ljubavnu pjesmu, a većinu pjesama potpisuje Slaven Živanović - Žiža.</s>

<s>Razvoj sastava 
Grupu ubrzo napuštaju Ivan i Eugen, Igor preuzima bas gitaru, a za bubnjeve sjeda Ranko Šlibar.</s><s>U jesen iste godine ulaze u studio i pod produkcijom Darka Gregla i Marijana Brkića snimaju prvi službeni album Treba mi nešto jače od sna.</s><s>Većinu pjesama potpisuju Mario Vestić i Pero Galić, a pjesme "Opća opasnost" i "Treba mi nešto jače od sna" probijaju se na visoka mjesta tadašnjih top ljestvica.</s>

<s>Slavne 1995. godine grupa priprema novi album pod nazivom Amerika, no uoči ulaska u studio zbog osobnih ih razloga napušta gitarist Silvio Soljačić.</s><s>Kako je sve već bilo spremno za početak snimanja, ne traže novog gitarista nego u pomoć Žiži priskače Žarko Fabek - Febo, koji je i producirao album, a ujedno je zajedno s Mariom Vestićem autor većine pjesama na albumu.</s><s>Iste godine nastupaju na "Arenafestu" s pjesmom "Njene sjene" i pobiru glavnu nagradu.</s>

<s>Ubrzo nakon toga pridružuju im se Vlado Soljačić, mlađi brat bivšeg gitarista Silvija na gitari i Branimir Jovanovac - Bani na klavijaturama.</s>

<s>U osvit vojno resarstvene akcije "Oluja" bend snima EP Vrijeme je za grom, a u naslovnoj pjesmi za koju je snimljen i poznati video spot pozivaju na odlučan otpor agresoru i podižu moral hrvatskim braniteljima.</s>

<s>Nova era 
Po završetku rata, 1996. godine, grupa ponovno ulazi u studio gdje snimaju novi album Ruski rulet.</s><s>Nakon snimljenje dvije pjesme, Ranko napušta bend, a pridružuje im se Josip Kamenski - Kameni.</s><s>Album izlazi 1997. godine pod produkcijom Branimira Jovanovca - Banija.</s><s>Sve pjesme na albumu napisao je Mario Vestić.</s>

<s>S pjesmom "Mjesečar" pobjeđuju na "OSFEST"u 1998., a 1999. godine u suradnji s Najboljim hrvatskim tamburašima nastupaju na festivalu "Zlatne žice Slavonije" s pjesmom "Rastaviše i nas dvoje".</s><s>Iste godine s istoimenom navijačkom skupinom NK Graničara snimaju himnu kluba "Olimpijci".</s>

<s>U osvit novog milenija uz sva previranja na estradnoj sceni, grupa ne nalazi kvalitetno rješenje za egzistenciju stvaranjem rock glazbe, te se ne želeći promjeniti glazbeni izričaj kojem su vjerni, povlače s scene.</s>

<s>Povratak</s>

<s>Iako su se povukli s scene, Opća opasnost se nije nikada raspala, te odrađuju nekoliko prigodnih nastupa 2002. i 2005. godine, kako kažu - sebi za gušt.</s>

<s>Stari fanovi Opće opasnosti ostali su im vjerni, a svake godine je baza obožavatelja rasla.</s><s>Vidjevši potporu koju uživaju i omiljenost svojih pjesama, bend se odlučuje 2008. godine ponovno okupiti, te koncertom u Osijeku gdje nastupaju kao predgrupa bendu Whitesnake najavljuju povratak na scenu.</s>

<s>U novogodišnjoj emisiji "Garaža" na HRT-u najavljuju svoj povratak široj publici te predstavljaju dvije nove pjesme, baladu "Nisam rođen pod sretnim zvijezdama" te žestoki hit "Uzalud sunce sja", ujedno i prvi singl koji je najavio novi album.</s><s>Krajem zime izdali su svoje prvo kompilacijsko izdanje Best of koje uz 16 odabranih pjesama s albuma sadrži i nikad izdane pjesme "Njene sjene" te "Rastaviše i nas dvoje" koja je studijski snimljena s Najboljim hrvatskim tamburašima.</s>

<s>U jesen 2009. godine objavljuju novu pjesmu "Tri rijeke" te video-spot za istu u suradnji sa Zoranom Mišićem.</s>

<s>Za travanj 2011. najavljen je novi album, Vrati se na svjetlo kojem prethodi singl "Virtualni novi svijet".</s>

<s>12.12.2012. na Narodnom radiju objavljena je premijera novog singla "Preživio sam" koji će biti na sljedećem albumu Opće opasnosti koji bi trebao izaći 2013. godine.</s>

<s>U proljeće 2013. u Slavonskom Brodu prvi put uživo izvode pjesmu Nenapisana stranica koja bi se trebala naći na novom studijskom albumu.</s>

<s>Članovi sastava 
 Pero Galić (vokal) (1992. - 1999., 2002., 2005., 2008. - danas)
 Slaven Živanović "Žiža" (gitara) (1992. - 1999., 2002., 2005., 2008. - danas)
 Igor Kolić (bas gitara), ranije (gitara) (1992. - 1999., 2002., 2005., 2008. - danas)
 Vlado Soljačić "Sojka" (gitara) (1995. - 1999., 2008. - danas)
 Josip Kamenski "Kameni" (bubnjevi) (1996. - 1999., 2002., 2005., 2008. - danas)
 Branimir Jovanovac "Bani" (klavijature) (1995. - 1999., 2008. - danas)</s>

<s>Bivši članovi 
 Ranko Šlibar (bubnjevi) (1993. - 1996.)
 Silvio Soljačić "Sojka stariji" (gitara) (1992. - 1995.)
 Eugen Nemet (bubnjevi) (1992. - 1993.)
 Ivan Nol (bas gitara) (1992. - 1993.)</s>

<s>Diskografija 
 Opća opasnost (1993.)
 Treba mi nešto jače od sna (1994.)
 Amerika (1995.)
 Vrijeme je za grom (1995.)
 Ruski rulet (1997.)
 The best of (2009.)
 15 godina... i ovaj grad - Live Županja 2009. (2010.)
 Vrati se na svjetlo (2011.)
 Live in Garaža 2009/2011 (2011.) - FanClub bootleg
 Rocker ... to sam ja (2014.)</s>

<s>Izvori</s>

<s>Vanjske poveznice 
 Službena stranica</s>

<s>Hrvatske rock grupe</s>

